- Bilirsiniz ki, Los Ancelesdə "Beynəlxalq əlaqələr” üzrə təhsil alıram. Əvvəllər elə düşünürdüm ki, siyasətçi olsam, Azərbaycan həqiqətlərini dünyaya daha tez bəyan edə bilərəm. Ancaq dünyanı gəzdikcə gördüm ki, musiqiçi fəaliyyətimi genişləndirsəm, daha böyük kütləni əhatə edən bir səhnədə və dünyanın müxtəlif ölkələrindən gələn insanlara sözümü daha rahat və tez bir şəkildə deyə bilərəm. O insanlara deyəcək sözüm var. Bunun üçün festivallara üz tuturam. Hazırda hər iki təhsilimi davam etdirirəm. İştirak etdiyim hər bir müsabiqədə, festivalda hardan gəldiyimi, mənim ölkəmin necə bir yer olduğunu deyirəm. Hər bir festivala öz bayrağımızı aparıram. Onun mənasından, rəmzlərindən bəhs edirəm. Festivallar isə belə böyük bir arenada sözümü demək üçün ideal bir məkandır. Bunu üzərimə bir missiya olaraq götürmüşəm və layiqincə yerinə yetirməyə çalışıram.